1 000 komberse en sop uitgedeel | Netwerk24
1 000 komberse en sop uitgedeel
Inwoners van Middelpos, Saldanha, is die afgelope naweek met komberse en sop bederf.
Die Saldanha-polisie en die skoonheidskoningin en weldoener Anita Verster het die laaste paar dae van Jeugmaand magies in Middelpos, Saldanha, help volmaak.
Anita en beamptes het Saterdag (29 Junie) die Isibindi Safe-speelpark in dié Saldanha-buurt besoek.
Anita staan aan die stuur van die Feed a Child-projek.
Mike Green van Dial Rock Café, wat gehelp het by die sopkombuis, was ook deel van die verrigtinge. Die kos het sowat ’n 1 000 mense gevoed.
Anita het op haar beurt ’n 1 000 komberse, wat deur verskeie organisasies en individue as deel van haar Feed a Child-projek ingesamel is, uitgedeel. Polisiebeamptes het die geleentheid gebruik om ouers en kinders meer oor kinderveiligheid te vertel. Die polisie streef ná afloop van twee gevalle waar ma’s strafregtelik van kinderverwaarlosing en mishandeling aangekla is, om proaktief op te tree. Volgens AO Yolanda Kotze, ’n plaaslike polisiewoordvoerder, is die verwaar-losing van kinders en gesinsgeweld twee van die grootste euwels in Middelpos. Die oorblywende sop en komberse is ná afloop van die geleentheid aan kinders by Huis Hadassa en behoeftiges op ’n plaas buite Vredenburg gegee.